Source: https://www.najpravo.sk/rady-a-vzory/vzory-rozhodnuti-sudu/uznesenia/s/schvalenie-priklepu-sudom.html
Timestamp: 2020-02-29 12:31:49+00:00
Document Index: 10987888

Matched Legal Cases: ['súd ', 'Súd ', 'súd ', '§ 146', '§ 148', '§ 45', 'Súd ', '§ 147', 'súd ', 'Súd ', 'súd ']

Schválenie príklepu súdom | S | Najprávo.sk - najlepší právny poradca
Rady a vzory / Vzory rozhodnutí súdu / Uznesenia / S
3.2. 2011, 18:22 | Edmund Horváth
52Er/25/2008
5487548759
EX 2058/08
Okresný súd Detva v exekučnej veci oprávneného Slovenská banka, a. s., Hlavná 1, Bratislava, IČO: 12 345 678 proti povinnému Juraj Novák, nar. 1. 1. 1950, trvale bytom Poľovnícka 2, Detva vedenej na Exekútorskom úrade súdnej exekútorky JUDr. Amálie Tvrdej pod sp. zn. EX 2058/08 o vymoženie 50.000 € s príslušenstvom a trov exekúcie takto
Súd s c h v a ľ u j e príklep udelený dňa 10. 09. 2010 súdnou exekútorkou JUDr. Amáliou Tvrdou na dražbe nehnuteľností, ktoré sú vedené v katastri nehnuteľností Správy katastra Detva pre katastrálne územie Detva na LV č. 336, Parcely registra „C“, parc. č. 180/20 zastavané plochy a nádvoria vo výmere 167m2, parc. č. 180/26 zastavané plochy a nádvoria vo výmere 233m2 a parc. č. 180/27 záhrady vo výmere 400m2, stavba – rodinný dom, súpisné číslo 428 na parcele číslo 180/20, ktoré sú vo vlastníctve povinného, a to vydražiteľovi:
Jozefína Mokrá, rod. Hlavatá, r. č. 555105/8741, trvale bytom Banícka 23, Detva,
ktorý vydražil vyššie uvedenú nehnuteľnosť vo vlastníctve povinného a urobil najvyššie podanie vo výške 45.585,-- €.
Okresný súd v Detve poverením č. 5878547854 poveril vykonaním exekúcie súdnu exekútorku JUDr. Amáliu Tvrdú.
Súdna exekútorka vykonala dražbu nehnuteľností uvedených vo výrokovej časti tohto uznesenia dňa 10. 09. 2010 a udelila príklep podľa § 146 ods. 1 Exekučného poriadku vydražiteľovi Jozefína Mokrá, rod. Hlavatá, r. č. 555105/8741, trvale bytom Banícka 23, Detva. O udelení príklepu exekútorka vyhotovila zápisnicu s konštatovaním, že na dražbe neboli vznesené žiadne námietky proti udeleniu príklepu.
Podľa § 148 ods. 1 a 2 Exekučného poriadku udelenie príklepu podlieha schváleniu súdom (§ 45 EP). Súd rozhodne o schválení príklepu do 60 dní od doručenia žiadosti exekútora na schválenie príklepu. Exekútor doručí súdu podklady, na ktorých základe bol udelený príklep. Rozhodnutie súdu o príklepe doručí exekútor oprávnenému, povinnému, vydražiteľovi a tomu, kto vzniesol proti udeleniu príklepu námietky (§ 147). Právoplatné rozhodnutie súdu o príklepe doručí súd miestne príslušnému daňovému úradu a správe katastra nehnuteľností na zápis do katastra nehnuteľností spolu so zápisnicou o udelení príklepu.
Súd po preskúmaní exekútorského spisu skonštatoval, že pri vykonaní dražby bol dodržaný zákonný procesný postup a s poukazom na vyššie uvedené skutočnosti a citované zákonné ustanovenie preto súd rozhodol tak, že schválil príklep udelený dňa 10. 09. 2010 vyššie uvedenému vydražiteľovi.
P o u č e n i e : Proti tomuto uzneseniu odvolanie n i e j e prípustné.
V Detve dňa 1. novembra 2010
JUDr. Terézia Spravodlivá
Za správnosť vyhotovenia: Slavomíra Slováková